આકાશે ગોરંભાયેલા વાદળો પ્રકૃત્તિને જાણે કે પૂછી રહ્યા હતા, ‘બોલ, હું વરસું?’ લજ્જાસમી ઢળેલા નયનો જેવી ધરતીની આ વનરાજી ‘હા’માં સાક્ષી પૂરાવતી હોય તેમ લાગતું હતું. માળામાં બેઠેલા કબૂતર યુગલ સ્વ આનંદમાં મસ્ત હતા. ધીમી ધારે વરસાદ વરસવો શરૂ થઈ ગયો હતો. હવામાં એક માદકતા છલકાતી જતી હતી. કોયલનો મધુર અવાજ અનેક હૈયાને ડોલાવી જતો હતો. શહેરથી થોડે દૂર આવેલી આ ગુફાનું સૌંદર્ય આજે પણ લોકોને ખેંચી લાવતું હતું.